 Muuse Biixi Cabdi oo isagu madasha soo afmeeray, ayaa soo dhaweynta dallada GURMAD kadib waxa uu ku dheeraaday aragtiyaha xisbiga KULMIYE doonayo inuu dalka ku horumariyo iyo meelaha uu doonayo inuu xoogga saaro, waxaannu yidhi, Haddii aad GURMAD tihiin waxa inoo ballan ah midnimada dalka, codkana waxa aynu ku bixinaynaa inuu dalka Somaliland mid yahay Bari, Koonfur, Galbeed iyo Waqooyiba, waxa kale oo inoo ballan ah inuu sharcigu qof walba ka sarreeyo, muwaadiniintuna u siman yihiin sharciga dalka dheef iyo dhibba, waxa inoo ballan ah inaynu dalkeena amnigiisa gudaha wax walba ka hormarino oo qofka muwaadinka ahi amni u helo naftiisa, qoyskiisa iyo hantidiisa oo aynu nabadda gudaha labada gacmood isugu geyno, isla markaana aanu cadow shisheeye soo hungurayn dalkeena. 